టీసీఎస్‌ను అమ్మేయాలనుకున్నాడు!
- రతన్‌పై ప్రతివిమర్శలకు దిగిన సైరస్‌ బృందం
-  తాజాగా మరో అయిదు పేజీల లేఖ విడుదల
న్యూఢిల్లీ: టాటా గ్రూపు ఆధిపత్య పోరులో భాగంగా రతన్‌, సైరస్‌ మిస్త్రీల మధ్య ఆరోపణల పర్వం కొనసాగుతూ వస్తోంది. తాజాగా సైరస్‌ మిస్త్రీ కార్యాలయం తాత్కాలిక చైర్మెన్‌ రతన్‌పై తీవ్ర ఆరోపణలు చేస్తూ మూడో లేఖను విడుదల చేసింది. అయిదు పేజీల ఈ లేఖలో రతన్‌ తీసుకున్న దుందుడుకు నిర్ణయాలు సంస్థకు ఎలా చేటు చేశాయన్న విషయాలను మిస్త్రీ కార్యాలయం వెల్లడించింది. టాటా గ్రూపునకు మకుటాయమానంగా ఉన్న టీసీఎస్‌ సంస్థను ఐబీఎం సంస్థకు అప్పగించేందుకు అప్పట్లో రతన్‌ టాటా ప్రయత్నించినట్టుగా మిస్త్రీ ఆరోపించారు. అయితే కొన్ని అనివార్య కారణాల వల్ల ఇది అమలుకాలేక పోయిందని తెలిపారు. దీనికి తోడు రతన్‌ తన అహాన్ని కాపాడుకోవడానికి పలు దుందుడుకు నిర్ణయాలతో సంస్థకు తీవ్ర చేటు చేశారని పేర్కొన్నారు. టాటా గ్రూపు అభివృద్ధికి మిస్త్రీ చేసిందేమీ లేదంటూ ట్రస్ట్‌ చేసిన ఆరోపణలకు సైరస్‌ కార్యాలయం ఘాటుగా స్పందించింది. టాటా గ్రూప్‌కి చెందిన రెండు ప్రధాన కంపెనీల రెవెన్యూ, లాభాలు వృద్ధి చెందడంలో మిస్త్రీ పాత్ర మరువలేనిదని తెలిపింది. టాటా గ్రూప్‌ 100 బిలియన్‌ డాలర్ల రెవెన్యూలో ప్రధాన వాటా టాటా కన్సల్టెన్సీ, టాటా మోటార్స్‌ నుంచే వచ్చిన సంగతిని వివరాలతో సహా వెల్లడించింది. విక్రయానికి ముందు సగం ధర కూడా పలకని కోరస్‌ స్టీల్‌ను అధిక ధరకు కొనుగోలు చేయడంలోనూ, టాటా టెలికాం వ్యాపారం సీడీఎంఏ టెక్నాలజీకే పరిమితమై పోవడానికి కూడా రతన్‌ అహమే కారణమని మిస్త్రీ ఈ లేఖలో విమర్శించారు. ఈ వ్యవహారాల వెనుక రతన్‌తో పాటు కొందరు అధికారుల వ్యక్తిగత ప్రయోజనాలు దాగి ఉన్నాయంటూ ఆయన లేఖలో ఆరోపించారు.ఈ చర్యల వల్ల వేలాది మంది కొలువులు గాలిలో కలిసిపోయినట్టుగా తెలిపారు.
మీ స్నేహితులకు రికమెండ్ చెయ్యండి